als_Latn dik_Latn sag_Latn
Në javën kur u fol vetëm për Shkodran Mustafin e Gjermanisë, shkodrani ynë Salihi shënoi sërish këtë rradhë ndaj Makabi Haifas. A nuk meriton një “titull” më shumë?!
Gjergji Stefa
Një Shqipëri e tërë priti me ankth vendimin e një Shkodrani me mbiemrin Mustafi nëse në fund të javës do të zgjidhte Shqipërinë apo Gjermaninë dhe kjo nuk ishte java e vetme kur Mustafët që as nuk i kemi parë ndonjëherë me sy na kanë mbushur mendjen se me ta në bord do shohim një super fuqi europiane. Duhet pranuar që këtu jemi pakëz të gjithë fajtorë. Kemi shpenzuar të gjithë bashkë prej vitesh energji, para, kohë dhe krenari për t’ju lutur deri në përgjërim pikërisht këtij komuniteti shqiptarësh të cilët na refuzojnë në mënyrë sistematike. Në ndonjë rast kemi besuar madje se ne nuk dimë si “tua lypim” dhe kemi kërkuar të ndryshojmë mënyrën e “flirtit”. A nuk ishte fanela e dërguar me postë për Januzajn një gjë e tillë?! Përfundimisht ka ardhur koha që të heqim dorë nga kërkesat tona për të parë gjithë shqiptarët ane mbanë kudo që janë bashkë në një fanelë. Do të jetë një betejë e humbur me nervat, krenarinë dhe paratë. Mbi të gjitha nuk do jemi të drejtë. Është koha të shijojmë ata që kemi. Ndoshta nuk janë më të mirët, por më të mirë nuk kemi parë. Shkodrani ynë nuk është Mustafi i Gjermanisë, por Salihi i Shqipërisë një sportist dhe njeri i mrekullueshëm, një nga ata që meriton gjithë titujt e gazetave dhe ndonjë dhuratë simbolike me postë. A nuk ishte ky Shkodran që na lumturoi të gjithëve me golin e “Oslos” edicionin e shkuar! Shqipëria nuk do të ketë një skuadër që do japë më të mirën e saj me krenari dhe dinjitet nëse nuk do trajtojmë ata që kemi si “më të mirët!”. Ka ardhur koha që kapiteni i përfaqësueses mos ta konsiderojë si fatkeqësi faktin që më të mirët nuk luajnë me ne, por të besojë që ata që ka përreth janë më të mirët. Ka ardhur koha kur trajneri i përfaqësueses të mos dërgojë 100-ndra sms te babai i një lojtari të Junajtid, ka ardhur koha që mos lusim më askënd që nuk e ndjen këtë fanelë. Ka ardhur koha të respektojmë Shkodranët tanë, ata që për fat të keq i gjykojmë nga mbiemri, skuadra ku luajnë dhe jo nga dashuria që kanë për fanelën. Hamdi Salihi është më i mirë se Januzaj, Mustafi, Shaqiri, Xhaka apo ndonjë tjetër. Ai është shqiptar!
als_Latn als_Latn als_Latn